Fati i tubacionit Keystone
Republikanët që kontrollojnë Kongresin janë të vendosur të miratojnë projektin për një tubacion nafte nga Kanadaja deri në jug të Shteteve të Bashkuara
Drejtues të lartë të industrisë amerikane të naftës po i bëjnë thirrje kongresit dhe presidentit të miratojnë ndërtimin e një tubacioni që do të sillte naftë nga Kanadaja për në rafineritë në jug të Shteteve të Bashkuara. Sipas tyre, naftësjellësi Keystone do të krijonte mijëra vende pune. Por ambjentalistët thonë se projekti do të shkaktonte dëme mjedisore dhe nuk është i nevojshëm në këtë kohë kur tregu ka furnizim të bollshëm me naftë. Kongresi i ri me shumicë republikane e mbështet projektin, por zyrtarët e Shtëpisë së Bardhë thonë se Presidenti Obama mund t’i vërë veton propozimit për këtë tubacion. Tubacioni Keystone do të sillte 800 mijë fuçi nafte nga Kanadaja për në rafineritë amerikane në Gjirin e Meksikës. Përkrahësit e projektit thonë se ky projekt do të fuqizonte ekonominë amerikane dhe do të krijonte 42 mijë vende pune gjatë procesit ndërtimor dy vjeçar. Kreu i Institutit Amerikan të Naftës, Jack Gerard shprehet i zhgënjyer që Presidenti Obama ka thënë se do t’i vërë veton projektit, nëse miratohet në Kongres: Në dhjetor, Presidenti Obama tha në një konferencë për shtyp se nuk është i bindur se tubacioni do të hapë aq vende pune sa ç’thotë industria e naftës dhe nuk do të ketë ndikim të madh tek fuqizimi ekonomik: Kritikët thonë se nafta e nxjerrë nga shtresat e bitumit shakton dëme më të mëdha në mjedis krahasuar me nxjerrjen nga depozitat e tjera të naftës, prandaj nuk duhet shfrytëzuar. Tyson Scolum përfaqëson shoqatën Public Citizen: Shumica republikane në Senat e vuri në axhendën e punës projektin për tubacionin, që në ditën e parë të Kongresit të ri. Senatori John Hoeven paraqiti një projekt-ligj për miratimin e tubacinit dhe u zotua për masa të shpejta në këtë drejtim: Projekti për tubacionin është bërë shkas për protesta të shumta. Por duket se Kongresi është i vendosur ta realizojë këtë projekt. Megjithatë, e ardhmja e tubacionit mund të varet në masë të madhe nga çmimet globale të naftës. Rënia e mëtejshme e çmimeve do ta bënte të paleverdishme procesin e komplikuar dhe të kushtueshëm të nxjerrjes së naftës nga shtresat e bitumit.